ועדת הכלכלה, כנסת 17, פרוטוקול מספר 734, 2008-12-29 14:15

רוברט אילטוב: שלום לכולם, אני מתכבד לפתוח את ישיבת ועדת הכלכלה.

רוברט אילטוב: על סדר היום, הצעת חוק רשות השידור (תיקון מס' 21 והוראת שעה), התשס"ט-2008.

רוברט אילטוב: עורכת הדין בת- חן גור ממשרד ראש הממשלה תציג את הצעת החוק.

בת-חן גור: כאמור בדברי ההסבר רשות השידור עומדת בפני יישום תוכנית הבראה מקיפה במטרה להביא אותה בתוך מספר שנים להתייצבות פיננסית ולהפוך אותה לגוף שידור איכותי, יעיל ומודרני.

בת-חן גור: הצעת החוק הזאת נועדה לאפשר לרשות השידור ליישם את תוכנית ההבראה באמצעות הקפאת ההפחתות הקבועות כיום גם בחוק רשות השידור וגם בפקודת התעבורה לגבי שנת 2009 וכן באמצעות תיקון נוסף בסעיף 32 לחוק רשות השידור שמדבר על מתן אפשרות לקבלת מלוות לצורך מימון תוכנית ההבראה.

בת-חן גור: לעניין ביטול הפחתת האגרות, הרשות כידוע נמצאת היום במצב כלכלי מאוד קשה ועל מנת לבצע את הרפורמה באופן הנדרש היא נדרשת לתיקון הזה שכן ביטול הפחתת האגרה עתיד להגדיל את הכנסות הרשות בכ-28 מיליון ₪.

בת-חן גור: זה סכום שהוא חיוני עבור הרשות.

בת-חן גור: בנוסף במהלך שנת 2008 חלה התקדמות ניכרת בהליכי המשא ומתן להבראת הרשות ולכן כדי לסיים את המו"מ וכדי לעמוד ביעדי ההבראה מוצע כרגע התיקון הזה.

דוד טל: תוכלי לתקוע כף לידי שעם התיקון הזה הרשות תיכנס ותבריא ותצא מחוליה או שתגיעו לכאן בקדנציה הבאה ותבקשו סעד נוסף?

משה גביש: היא לא להתחייב בשם הרשות.

דוד טל: היא כרגע מדברת בשמכם.

משה גביש: היא מדברת לגבי החוק, השר ממונה על ביצוע החוק, הוא לא ממונה על רשות השידור.

דוד טל: כלומר ה-28 מיליון ₪ מבחינת הרשות זה להיות או לחדול.

משה גביש: זה הכסף שיאפשר לנו אני מקווה בחודשיים הקרובים להביא את הרפורמה לתחילת דרכה.

דוד טל: ואת סופה מי ישורנו?

משה גביש: אם היא תיכנס לתחילת דרכה סופה יהיה בתוך 3 שנים.

משה גביש: אם בחודשיים שלושה הקרובים היא לא תחל - הצעתי תהיה לא רק ההפחתה הזאת אלא דברים הרבה יותר דרסטיים.

משה גביש: אני לא חושב שהרשות יכולה לתפקד, זה היה מבחינתי ומבחינת כל מוסדות הרשות שזה המליאה והוועד המנהל והנהלת הרשות, הרפורמה הזאת לרשות היא להיות או לחדול.

משה גביש: אם הרשות תמשיך להתנהל כמו היום בתקציב מנופח, בעודף עובדים וברמה לא מספיק טובה – לדעתי אין לה זכות קיום.

דוד טל: מר גביש, מה שציינת כרגע, הרבה עובדים, הכל מנופח שם, אלה תהליכים ניהוליים שתלויים בכם.

משה גביש: זה תלוי גם בהסתדרות ותלוי בבית הדין לעבודה.

משה גביש: אנחנו היום עם ההסתדרות קרובים מאוד להסכמות, גם לגבי מספר העובדים שיפרשו, גם לגבי תנאי הפרישה וגם לגבי איך יעבדו ביום שאחרי כי נהלי העבודה של היום – אי אפשר להמשיך בהם.

משה גביש: אנחנו עם ההסתדרות למעלה מ-90% סגורים, עוד אין חתימה סופית, ועם האוצר אנחנו סגורים לחלוטין מה האמצעים הדרושים, ממש לחלוטין בלי מחלוקות, מה האמצעים הדרושים, על כמה זמן זה יתפרס.

משה גביש: עדיין אני אומר בחודשיים שלושה הקרובים נדע אם זה הולך לאן שהוא ואם לא, אני מבטיח, אני לא אבוא בבקשות נוספות.

משה גביש: אם אבוא זה בדבר אחר לגמרי, לא בבקשות נוספות.

בת-חן גור: התיקון הנוסף המוצע הוא תיקון לסעיף 32 לחוק רשות השידור.

בת-חן גור: הסעיף קובע כיום שהרשות תוכל לקבל מלוות לצורכי פיתוח בהסכמת הממשלה ובאישור ועדת הכספים של הכנסת.

בת-חן גור: לצורך מימון תוכנית ההבראה הרשות תיאלץ לקחת מלוות, אומנם חלק מההוצאות למימון תוכנית ההבראה יכולות להיחשב לכאורה כמלוות לצורכי פיתוח אבל על מנת לא להיכנס להגדרות החשבוניות וכדי לאפשר לרשות לממן את תוכנית ההבראה - מוצע לקבוע במפורש הוראה שמתירה לה לקבל במהלך תקופת יישומה של התוכנית מלוות הנחוצות לה לשם יישום התוכנית.

דוד טל: לקבל ממי?

בת-חן גור: מגופים שונים, מבנקים.

דוד טל: מה שאתם מנועים לעשות היום?

בת-חן גור: היום היא יכולה לקחת מלוות רק לצורכי פיתוח, משהו מוגדר.

יצחק הרצוג: לא לצרכי הבראה, יש על זה ויכוח לפחות.

משה גביש: גם התיקון הזה הוא הוראת שעה, הוא לצורך מסוים, הוא לא לכל החיים, הוא לתקופה מסוימת, גם לסכום מסוים שאי אפשר לעבור אותו, זה לא שינוי של כל הכללים שחלים על הרשות לאורך זמן, זה רק לתקופת הרפורמה.

לאה ורון: לאיזה סכום?

משה גביש: סך הכל עלות הרפורמה היא בסביבות מיליארד שקל בפריסה על מספר שנים.

אתי בנדלר: זה לא מופיע בחוק לדעתי.

רוברט אילטוב: כבוד השר, אבקש ממך להתייחס לדחיפות באישור הצעת החוק ולכל הסוגיות ששואלים כאן.

יצחק הרצוג: תודה לך היושב ראש ותודה לחברי וחברות הוועדה.

יצחק הרצוג: יש דחיפות יתרה מאוד באישור החוק הזה היום.

יצחק הרצוג: כדי להציל את רשות השידור התקדמנו דרך ארוכה מאוד.

יצחק הרצוג: את העיקרון של השידור הציבורי שהוא באמת עיקרון על, במיוחד כשאנחנו רואים את הרדידות, אני אומר את זה פה לאנשים שאכפת להם איך נראים פניה של החברה הישראלית.

יצחק הרצוג: כשאתה רואה את הרדידות של השידורים הפרטיים, של הטלביזיות בבעלות פרטית אתה מבין עד כמה השידור הציבורי הוא חיוני.

יצחק הרצוג: השידור הציבורי עובר אתגר עצום.

יצחק הרצוג: כדי להעמיד אותו על רגליו הוא חייב שינוי ניהולי, שינוי כוח אדם, התחדשות, שינוי טכנולוגי מלא ופריסת טכנולוגיות לפריפריה.

יצחק הרצוג: יש מקומות בהם הפריפריה לא קולטת את קול ישראל.

יצחק הרצוג: זה עולה מיליארד שקל.

יצחק הרצוג: זה אומר כסף לפרישה בתנאים מאוד ראויים ומכובדים שההסתדרות עבדה איתנו עם האוצר.

יצחק הרצוג: זה פרטי פרטים של פרטי פרטים.

יצחק הרצוג: יש הרבה מאוד ועדים קיבוציים, יש היסטוריה שצריך לשנות אותה לגמרי.

יצחק הרצוג: זה אומר לגייס הון ממקורות חיצוניים כמו בנקים כדי לקבל מלוות לתהליך הזה וזה אומר תזרים מזומנים קבוע באמצעות האגרה.

יצחק הרצוג: אם האגרה מקוצצת נוצר חור שאין לנו מאיפה לממן אותו, בוודאי בתקופה של אי ודאות כלכלית.

יצחק הרצוג: לכן אנחנו חייבים את הרציפות של האגרה, זה חלק מההסכמים שכולנו הגענו אליהם שכל אחד נותן את החלק שלו.

יצחק הרצוג: האגרה תמשיך ברצף קבוע וכאשר האגרה ממשיכה ברצף קבוע יש סכום מסוים שאתה יודע בתוכנית העסקית שיש לך אותו.

יצחק הרצוג: ברגע שהאגרה משתנה ב-1 בינואר אתה צריך להוציא הודעות לבעלי המקלטים והם יהיו בתעריף אחר וזה יהיה בלתי אפשרי מבחינתנו למצוא את הפיתרון.

יצחק הרצוג: זה יחייב עוד פיטורין ועוד משבר שסופו מי ישורנו ואני אומר את זה בצורה הכי כנה.

יצחק הרצוג: הערכים והשקיפות של החברה הישראלית מוצגים היום הכי טוב ברשות השידור, בכל הרשתות ובאיכויות שהיא מביאה איתה בנושאים שאף גורם אחר לא מוכן לעסוק בהם.

יצחק הרצוג: לכן אני מבקש אדוני היושב ראש, אני מבקש מהוועדה לאשר את הצעת החוק בבהילות ולאפשר לנו לסכם, אנחנו ממש לקראת סיכום, יש פה עבודה ענקית שנעשית עם המון שותפים שמוביל אותה משה גביש.

יצחק הרצוג: זה כל כך הרבה גלגלי שיניים ופרטים קטנים שלא ייאמנו.

יצחק הרצוג: אם תראו את ההסכמים ואת העבודה ועל כל נושא חוות דעת וכלכלנים והממונה על השכר והממונה על התקציבים והחשב הכללי - כולם בסיפור הזה ויש שעת רצון נדירה להציל את רשות השידור, להעמיד אותה על הרגליים.

יצחק הרצוג: יש גם רצון של העובדים, ממש מתחננים להשלים את המהלך.

יצחק הרצוג: אני חושב שלנו יש רצון כאנשי ציבור להבטיח את העתיד של השידור הציבורי בישראל ולכן חשובה לנו מאוד הצעת החוק שתעבור היום בקריאה שנייה ושלישית, תודה רבה.

דוד טל: אם יתנו לכם כסף, איזה ערבויות, ביטחונות יש לכם?

משה גביש: יש לנו מספר ביטחונות.

יצחק הרצוג: אני רק אגיד שמשה גביש, בין יתר המידות התרומיות שלו, יש לו גם ניסיון כמנהל בנק גדול ומצליח.

דוד טל: למען הגילוי הנאות, רק בגלל בקשתו של גביש התפטרתי היום מחובת הנחה.

משה גביש: יש לנו לפחות 2 דברים בנושא אשראי שאנחנו יכולים להציע.

משה גביש: אחד זה אגרת הרדיו שנגבית על ידי משרד התחבורה, לא על ידינו, את זה אפשר לשעבד לגוף חיצוני.

משה גביש: זה למעלה ממאה מיליון שקל בשנה.

משה גביש: כל ההלוואה שאנחנו מדברים עם הבנקים, אם נצליח, אני בכלל עוד לא יודע אם נצליח לקבל גרוש, במקסימום זה יהיה משהו כמו 300, 350 מיליון ₪.

משה גביש: אז אם אני יכול להראות שאני יכול לשעבד תזרים אמיתי שאין לי שליטה עליו - - -

רוברט אילטוב: כבוד השר.

רוברט אילטוב: אני מאוד מודה לך שבאת.

רוברט אילטוב: שמת לב שעשינו את הישיבה בבהילות.

רוברט אילטוב: אנחנו מבינים את הצורך ואת הדרישה.

רוברט אילטוב: אין ספק שהשידור הציבורי חשוב לכל היושבים בבית ותראה כמה ח"כים הגיעו למרות המצב, אפילו לא חברים בוועדה.

רוברט אילטוב: אם יש שאלות לח"כים, בבקשה.

שלמה מולה: הסיפור הזה הוא עוד אחד מהאיוולת של ביבי שמנסים לתקן.

רוברט אילטוב: אני מבקש בלי מערכת בחירות.

שלמה מולה: השר הממונה, כל מה שהוא עושה, לאו דווקא בנושא הזה, גם בנושאים החברתיים, צריך להיות קשובים למה שהוא אומר.

שלמה מולה: הוא אומר שבשם הרייטינג של החברות הפרטיות מה שמוצג, מה שבא לנוער, לילדים, אם זה מה שאנחנו רוצים או שאנחנו רוצים שידור אחראי יותר גם ברדיו וגם בטלביזיה שמגיע לכל אוכלוסייה.

שלמה מולה: אני יכול לומר לך מהאוכלוסייה שממנה אני בא, הגוף היחידי שצורכים חדשות ברדיו אמהרית למשל של 3 שעות ביום שכמעט לא שומעים חדשות אחרות רק באמצעות השידור ברדיו באמהרית.

שלמה מולה: לכן כשאתה מסתכל על השידור הציבורי, טיבו, איכותו, למי הוא נותן שירות, אני חושב שאנחנו כנבחרי הציבור צריכים לעשות כל מאמץ כדי לסייע להבראה.

שלמה מולה: זה לא אומר שלא נדרוש תוכנית הבראה שגם לא ננשל את כספו של הציבור במידה כזו או אחרת אבל אני מציע שנאשר את הצעת החוק, נאפשר להם להתקדם עם זה.

שלמה מולה: כמובן נמשיך לקבל דיווחים על תהליך ההתקדמות שלכם בתהליך ההבראה.

שלמה מולה: אני חושב שזה חיוני אבל את הצעת החוק הזאת צריך להעביר כמה שיותר מהר.

רוברט אילטוב: בבקשה היועצת המשפטית.

אתי בנדלר: אנחנו עדיין בחלק המקדמי, עדיין לא התחלנו לקרוא את הצעת החוק אבל כיוון שהדברים הוסברו אני רוצה להפנות את תשומת לב חברי הכנסת לשני עניינים הקשורים לשני הנושאים בהם דנה הצעת החוק.

אתי בנדלר: האחד הנושא של ביטול הפחתת האגרה.

אתי בנדלר: המנגנון שנקבע בחוק הוא הפחתה שנתית בשיעור שנקבע בחוק כשהחל משנת 2010 ואילך ההפחתה אמורה לעמוד על 5% ללא הגבלת זמן.

דוד טל: 2009 זה היה 8%?

אתי בנדלר: ב-2009 היה 8% עם אפשרות להקטין את ההפחתה ל-5% בתקנות.

אתי בנדלר: ואכן הוועדה אישרה ממש לאחרונה הפחתה של ההפחתה מ-8% ל-5%, אשר על כן האגרה לשנה זו הייתה אמורה הייתה להיות מופחתת ב-5%.

אתי בנדלר: ההצעה המונחת היום בפניכם איננה מדברת על ביטול ההפחתה לשנה זו או לשנה הבאה בלבד אלא ביטול מנגנון ההפחתה בכלל.

רוני טלמור: זה לא נכון.

אתי בנדלר: אם אני טועה אני מתנצלת.

רוני טלמור: זה תיקון רק לפסקה 6, פסקה 7 נותרת על כנה.

אתי בנדלר: אני מתנצלת, משום מה היה לי בראש שזה ואילך.

משה גביש: רק ל-2009.

משה גביש: לא ביקשנו מה שאנחנו לא רוצים.

משה גביש: אמרתי, אם אין רפורמה אני בעד שההפחתה תימשך.

אתי בנדלר: ההערה השנייה מתייחסת לביטול הצורך בפיקוח פרלמנטרי לגיוס מלוות על ידי רשות השידור.

אתי בנדלר: החוק כנוסחו היום בסעיף 32 מאפשר לרשות לקבל מלוות למטרות פיתוח אבל מלוות אלה טעונות הן הסכמת הממשלה והן אישור ועדת הכספים של הכנסת.

אתי בנדלר: מה שמוצע כאן זה שלתקופה הזמנית, מיום תחילתו של חוק זה ועד שנת 2012 - - -

שלמה מולה: זה לשנה בלבד.

משה גביש: זה לשלוש שנים.

אתי בנדלר: עד 2012 ניתן יהיה לקבל מלוות לא רק למטרות פיתוח אלא גם לצרכי תוכנית ההבראה - - -

משה גביש: באישור 2 השרים.

משה גביש: שר האוצר והשר הממונה.

אתי בנדלר: 2 שרים שזה בסדר, אבל ביטלו אגב זה גם את הפיקוח הפרלמנטרי.

משה גביש: ונסביר גם למה, זה לא בסודות כי זה כתוב בחוק.

משה גביש: לא שינינו לאורך זמן את הכללים ויהיה פיקוח פרלמנטרי.

משה גביש: צריך להבין שהרפורמה הזאת נתחמה גם בזמן.

משה גביש: זה הוראת שעה.

משה גביש: כל התיקון של המלוות הוא הוראת שעה עד 2012.

משה גביש: דבר שני, אנחנו היום במשא ומתן עם הבנקים.

משה גביש: כמו שאמרתי, אני לא יודע אם נקבל אפילו גרוש, מה שברור שהבנק לא ייתן לנו את כל הסכום מהתחלה אלא הוא יגיד, אם תעשו כך וכך אני מעמיד לכם את הסכום.

משה גביש: מי שפה מודע קצת לעבודה עם בנקים, הבנק היום אומר:

משה גביש: אני מעמיד לך את הסכום, בעוד שבוע הסכום יכול להיות ויכול להיות שלא יהיה כי בסך הכל יש תחרות על אשראי.

משה גביש: זה לא איזו הלוואה חד פעמית, אם נצטרך לכל מנה של ההלוואה לבוא לוועדה וכו', יהיו פה 2 דברים לא טובים.

משה גביש: ראשית יכול להיות שנפסיד ולא נוכל לעשות את זה כי עם כל הכבוד, הוועדה מתכנסת כשהיא צריכה - - -

יצחק הרצוג: זה יסרבל את התהליך.

משה גביש: דבר שני, אנחנו נצטרך כל הזמן לבוא, יכול להיווצר מצב שחבר כנסת אחד לא יאשר כי אתמול לא קיבל את מה שרצה וכו'.

משה גביש: אנחנו אומרים, לפחות לתקופת הרפורמה.

משה גביש: אותן שאלות עלו גם בוועדת שרים לחקיקה והסברנו את זה.

משה גביש: אבל אני לא יכול להגיד לבנק, אתה מסכים?

משה גביש: עכשיו תחכה, אולי זה פגרה, אולי זה חופש, אולי אין קוורום - - -

לאה ורון: יש לך ניסיון כל כך רע עם חברי כנסת?

משה גביש: אין לנו ניסיון רע אבל אני אומר דברים כהווייתם.

יצחק הרצוג: היו כמה מקרים.

משה גביש: כיוון שיש פה שר האוצר ושר האוצר מקפיד על הקופה בדברים האלה - - -

יצחק הרצוג: הוועדה נהדרת והנהלת הוועדה נהדרת אבל - - -

משה גביש: מבחינת שיהוי אני עובד עכשיו מול גוף חיצוני, מול צד ג' שחייבו אותנו לבוא לוועדה וזה בסדר לאורך זמן.

משה גביש: היום לרשות השידור יש סך הכל הלוואה אחת.

משה גביש: החוק הזה שקיים באישור הממשלה והוועדה, רשות השידור ניצלה אותו פעם אחת.

משה גביש: זו הייתה הלוואה חד פעמית למבנה של רשות השידור.

משה גביש: זו הייתה הלוואה חד פעמית שהיא חייבת עליו עד היום קרוב ל-150 מיליון ₪.

משה גביש: מי שלקח את ההלוואה צריך לקצץ לו את 2 הידיים אבל זה נעשה.

משה גביש: זו הייתה הלוואה אחת ב-25 השנים האחרונות.

משה גביש: כשאנחנו עכשיו בתוך 3 שנים צריכים לקבל 10, 12, 15, 32 הלוואות - המנגנון הזה לא יעבוד.

דוד טל: אני בדרך כלל מהאנשים היותר תובעים את הפיקוח של הוועדה הזאת על דברים מהסוג הזה אבל השתכנעתי מדבריו של גביש שאנחנו צריכים לאפשר להם, אני לא אומר שלא נקבל דיווחים, אני רק אומר שלא יצטרכו להגיע כל פעם שלוקחים הלוואה - - -

משה גביש: אני מוכן להתחייב פה.

אתי בנדלר: השאלה אם לא צריכים לפחות מלווה מסכום מסוים.

שלמה מולה: כל הבירוקרטיות האלה - - -

אתי בנדלר: אני בהחלט מקבל את עמדת השר והרשות שעל כל מלווה קטן או גדול שהרשות מעוניינת - לרוץ ולקבל את אישור ועדת הכלכלה, זה יכול לסבך את התהליך שצריך להיות מאוד דינאמי.

דוד טל: שיבואו פעם פעמיים בשנה לפרוס את החשבון.

אתי בנדלר: אבל ראשית יכול להיות שמדובר בסכומים מאוד משמעותיים.

דוד טל: 300 מיליון ₪, הוא גם לא יקבל מהבנק יותר.

אתי בנדלר: אני לא יודעת ויש לזה בהחלט קורלציה בין גובה המלוות לבין האגרה שמשלם עם ישראל.

אתי בנדלר: האישורים האלה נדרשים לא רק לצורך העניין.

אתי בנדלר: זה מאפשר לוועדה לעקוב שהרפורמה מתבצעת, שהיא לא נשחקת.

משה גביש: הוועדה עד עכשיו קיבלה דיווח על כל התקדמות.

משה גביש: היו פה דיווחים עוד בזמן היושב ראש הקודם.

משה גביש: אני מתחייב פה שכל הלוואה שהרשות תקבל תדווח לפה, כל התקדמות ברפורמה תדווח לפה.

משה גביש: אני מתחייב על כך.

משה גביש: תיקחו בחשבון, זה לא רק השר הממונה, גם שר האוצר צריך לאשר כל הלוואה ששר האוצר זה אומר אגף תקציבים, החשב הכללי צריכים לאשר.

דוד טל: חברי הכנסת השתכנעו.

רוברט אילטוב: נכניס להצעת החוק את ההתחייבות הזאת.

רוברט אילטוב: בת-חן, תקריאי את הצעת החוק.

בת-חן גור: הסעיף הראשון, 1.

בת-חן גור: בחוק רשות השידור, התשכ"ה-1965 (להלן החוק העיקרי), בסעיף 28א – (1) בסעיף קטן (ב)(6), במקום "בשיעור של 8%" יבוא "בשיעור של 0%"; (2) סעיף קטן (ב1) – בטל.

בת-חן גור: תיקון סעיף 32. 2.

בת-חן גור: בסעיף 32 לחוק העיקרי, האמור בו יסומן "(א)" ואחריו יבוא: " (ב) על אף הוראות סעיף קטן (א), בתקופה שמיום תחילתו של חוק רשות השידור (תיקון מס' 31 והוראת שעה), התשס"ט-2008, עד יום י"ח בטבת התשע"ג (31 בדצמבר 2012), ראשית הרשות לקבל מלוות הנחוצים לה לצורך יישום תוכנית להבאראת הרשות, בין אם הם למטרות פיתוח ובין אם למטרות אחרות; מלוות לפי סעיף קטן זה טעונים אישור השר ושר האוצר ואינם טעונים אישור כאמור בסעיף קטן (א); לעניין זה, "תוכנית להבראת הרשות" – תוכנית שנועדה להביא לאיזון בתקציבה של הרשות ולהגדלת ההוצאות לשם הפקת שידורים תוך הקטנת הוצאות התפעול והשכר, והכוללת בין השאר השקעה באמצעים המשמשים לביצוע השידורים.

בת-חן גור: "

אתי בנדלר: על קבלת מלוות לפי סעיף קטן זה תדווח הרשות לוועדת הכלכלה של הכנסת.

אתי בנדלר: השאלה אם אתם רוצים על כל קבלת מלוות או פעמיים בשנה?

יצחק הרצוג: אני מציע פעם ברבעון.

אתי בנדלר: בסוף כל רבעון על המלוות שקיבלה ברבעון שחלף?

משה גביש: בתחילת כל רבעון לרבעון שקדם לו.

רוני טלמור: הדיווח הוא באמצעות השר הממונה.

משה גביש: לא.

יצחק הרצוג: תנו ליו"ר הרשות.

רוני טלמור: השר הממונה מאשר את המלוות.

משה גביש: אני אדווח שהוא אישר ולקחנו.

יצחק הרצוג: הוא איש תפעול, הוא לקח את ההלוואה.

דוד טל: לא צריך להוסיף עוד שר.

דוד טל: במילא עוד שר וגם השר הממונה צריכים לאשר.

דוד טל: :

רוברט אילטוב: אני מעלה את זה להצבעה עם התיקון שהועלה פה בוועדה על ידי היועצת המשפטית.

רוברט אילטוב: מי בעד?

רוברט אילטוב: מי נגד?

רוברט אילטוב: מי נמנע?

רוברט אילטוב: סעיף 1 ו-2 אושר.

לאה ורון: חבר הכנסת שלמה מולה מצביע במקום חברת הכנסת רונית תירוש.

לאה ורון: חברת הכנסת אורית נוקד מצביעה במקום חבר הכנסת יורם מרציאנו.

רוברט אילטוב: אישרנו סעיף 1 ו-2 בכפוף לתיקונים.

בת-חן גור: 3.

בת-חן גור: בפקודת התעבורה, בסעיף 84(ג1), במקום פסקה (2) יבוא: "(2) בתקופה שמיום ז' בניסן התשס"ט _1באפריל 2009) עד יום ט"ז בניסן התש"ע (31 במרץ 2010) לא יפחת הסכום הנוסף".

אתי בנדלר: תסבירי את זה בבקשה לוועדה.

דוד טל: זה מה שהוא הסביר קודם.

אתי בנדלר: מדובר על הסכום הנוסף שמשלמים כתוספת לאגרת הרדיו.

משה גביש: אני אסביר, רשות השידור גובה 2 אגרות.

משה גביש: אגרת הטלביזיה היא גובה ישירות מהציבור, אגרת הרדיו זה דרך התשלום לרישיון הרדיו.

משה גביש: הסעיף הזה מדבר על כך שהכל זה אגרה, שה-5% הפחתה גם לא יהיה באגרת ולא רק באגרת הטלביזיה.

משה גביש: כלומר ביטול ההפחתה יחול גם על אגרת הטלביזיה - - -

דוד טל: כמה זה נותן לכם?

משה גביש: ברדיו, בסביבות 7, 8 מיליון.

רוברט אילטוב: אני מעלה את זה להצבעה.

רוברט אילטוב: מי בעד?

רוברט אילטוב: מי נגד?

רוברט אילטוב: מי נמנע?

רוברט אילטוב: אושר פה אחד.

רוברט אילטוב: בהצלחה.

דוד טל: אדוני מעלה את זה למליאה עכשיו?

רוברט אילטוב: כן.

רוברט אילטוב: שיהיה לכם בהצלחה, שיהיה לנו שידור ציבורי מוצלח, הישיבה נעולה.

משה גביש: מתנצל על הטרחה שגרמנו.